ፌዴራል ፖሊስ ያላግባብ ተመድበናል ያሉ የገቢዎችና ጉምሩክ ሠራተኞች ቅሬታቸውን ለመንግሥት አቀረቡ
በኢትዮጵያ ገቢዎችና ጉምሩክ ባለሥልጣን በተለያዩ ቅርንጫፍ ጽሕፈት ቤቶች በታክስና ጉምሩክ ወንጀል ምርመራ የሥራ መደብ ሲሠሩ የነበሩ ከ100 በላይ የሚሆኑ ሠራተኞች ወደ ፌዴራል ፖሊስ መዛወራቸውን በመቃወም አቤቱታ አቀረቡ፡፡ የሥራ መደቡ (የታክስና ጉምሩክ ወንጀል ምርመራ ሥራ) በአዋጅ ወደ ፌዴራል ፖሊስ በመዛወሩ ምክንያት፣ እነሱም እንዲዛወሩ መደረጋቸውን በመቃወም ለሕዝብ ተወካዮች ምክር ቤት፣ ለጠቅላይ ሚኒስትሩና ለሚመለከታቸው አካላት የቅሬታ አቤቱታቸውን አቅርበዋል፡፡ሠራተኞቹ ይሠሩበት የነበረው የታክስና ጉምሩክ ወንጀል ምርመራ የሥራ መደብ ወደ ፌዴራል ፖሊስ የተዛወረው፣ ጠቅላይ ዓቃቤ ሕግን ለማቋቋም የወጣው አዋጅ ቁጥር 943/2008 የገቢዎችና ጉምሩክ ባለሥልጣን፣ የንግድ ውድድርና ሸማቾች ጥበቃ ባለሥልጣንና የፌዴራል የሥነ ምግባርና ፀረ ሙስና ኮሚሽን በተናጠል ተሰጥቷቸው የነበረው ወንጀልን የመመርመር ሥልጣን ለፌዴራል ፖሊስ በመዛወሩ ነው፡፡ለሦስቱ ተቋማት ተሰጥቶ የነበረው የመክሰስና የመከራከር ሥልጣን ለጠቅላይ ዓቃቤ ሕግ ሲሰጥ በአዋጁ አንቀጽ 22 ላይ እንደተደነገገው በሦስቱም ተቋማት ይሠሩ የነበሩ ዓቃቢያነ ሕግና የድጋፍ ሠራተኞች፣ ጠቅላይ ዓቃቤ ሕግ በሚያወጣው መሥፈርት መሠረት ብቃት ካላቸው ተካተው እንደሚሠሩ ይገልጻል፡፡ ስለገቢዎችና ጉምሩክ ሠራተኞች (የታክስና ጉምሩክ ወንጀል መርማሪዎች) የተባለ ነገር እንደሌለ ሠራተኞቹ በአቤቱታቸው ገልጸዋል፡፡የአዋጁ አንቀጽ 22(5) የኢትዮጵያ ገቢዎችና ጉምሩክ ባለሥልጣንን ለማቋቋም በወጣው አዋጅ ቁጥር 587/2000 እና ሌሎች ሕጎች ላይ ለባለሥልጣኑ ተሰጥቶት የነበረው ወንጀል የመመርመር ሥራ ለፌዴራል ፖሊስ መስጠቱን ሲገልጽ፣ በባለሥልጣኑ በወንጀል ምርመራ ሥራ ላይ ተመድበው ስለሚሠሩት ሠራተኞች ያለው ስለሌለ ከፍላጎታቸው፣ ከተማሩበት የትምህርት ዘርፍና አዋጅ ውጪ ወደ ፌዴራል ፖሊስ እንዲዛወሩ መደረጋቸውን ተቃውመዋል፡፡የቅጥር ውላቸው ከባለሥልጣኑ ጋር ሆኖ ሳለ፣ ባልጠበቁትና ከአዋጅ ውጭ ‹‹ተዛውራችኋል›› ማለት ከአዋጁ መንፈስና ዓላማ ውጭ ከመሆኑም በላይ፣ ከፌዴራል ሠራተኞች አዋጅ ቁጥር 515/99 ጋርም የማይጣጣም መሆኑን አስረድተዋል፡፡በተቋሙ ሲቀጠሩ ለወንጀል ምርመራ አለመሆኑን የሚናገሩት ሠራተኞቹ፣ ከሌሎቹ የወንጀል ምርመራ ሠራተኞች ለየት የሚያደርጋቸው የሠለጠኑት በአካውንቲንግ፣ በኢኮኖሚክስና በቢዝነስ ነክ የትምህርት ዘርፎች በመሆኑ፣ የወንጀል ምርመራ ሥራውን ለጊዜው ሠርተው በሙያቸው እንደሚመደቡ ሲነገራቸው ስለቆየ መሆኑን አስረድተዋል፡፡የወንጀል ምርመራ ሥራ ትልቅ ኃላፊነትና ፍላጎት የሚጠይቅ መሆኑን የሚናገሩት ሠራተኞቹ፣ ቅሬታ ባለበትና ፍላጎት በሌለበት ሁኔታ ወደ ፌዴራል ፖሊስ ተዛውረው እንዲሠሩ ማድረግ ከፍተኛ አገራዊ ኪሳራ ሊያመጣ እንደሚችል በአቤቱታቸው አስታውቀዋል፡፡ የፌዴራል መንግሥት ሠራተኞች አዋጅ ቁጥር 515/99ም የሚደነግገው ሠራተኛ በልዩ ተነሳሽነት፣ ፍላጎትና ኃላፊነት እንዲሠራ በመሆኑ ድርጊቱ ተገቢ አለመሆኑን አስረድተዋል፡፡በገቢዎችና ጉምሩክ ባለሥልጣን በወንጀል ምርመራ ሥራ ላይ ተሰማርተው ሲሠሩ ማንኛውንም የደመወዝ ጭማሪም ሆነ ጥቅማ ጥቅም ያለ ልዩነት ሲያገኙ መቆየታቸውን የሚናገሩት ሠራተኞቹ፣ ሰሞኑን ባለሥልጣኑ ለሠራተኞቹ መቶ ፐርሰንት ደመወዝና ጥቅማ ጥቅም ሲጨምር፣ እነሱን ‹‹እናንተ ወደ ፌዴራል ፖሊስ ስለተዛወራችሁ አይመለከተኝም፤›› ብሎ ባለሥልጣኑ ማለፉ፣ ያላቸውን የወጣትነት ዕድሜ ያላገናዘበና የሥራ ተነሳሽነታቸውን የሚገድል መሆኑን ጠቁመዋል፡፡የፌዴራል ፖሊስ ኮሚሽን በታክስና ጉምሩክ ወንጀል ምርመራ ዘርፍ በቂ የሰው ኃይል ከሌለውና የግድ እነሱ ለሥራው አስፈላጊ ከሆኑ፣ በፌዴራል የመንግሥት ሠራተኞች አዋጅ ቁጥር 515/99 አንቀጽ 29 መሠረት በትውስት ለተወሰነ ወይም ላልተወሰነ ጊዜ ለመሥራት ፈቃደኛ መሆናቸውን የሚያስረዱት ሠራተኞቹ፣ ነገር ግን የሰው እጥረት እንደሌለበት በኮሚሽኑ የታክስና የወንጀል ምርመራ ዓቃቤ ሕግ ቢሮ እንደተገለጸላቸው አክለዋል፡፡የተሻለ የመመረቂያ ነጥብና ከፍተኛ የመግቢያ ፈተና ውጤት አምጥተው መቀጠራቸውን የሚናገሩት ሠራተኞቹ፣ የተመረቁበት ሙያ በታክስ ኦዲት፣ ግብር አወሳሰን፣ ኢንቨስትጌሽን ኦዲት፣ የታክስ ትምህርትና ደንበኞች አገልግሎት ክፍል ተመድበው መሥራት እንደሚያስችላቸውና ችሎታውም እንዳላቸው ለጠቅላይ ሚኒስትሩ፣ ለምክር ቤቱና ለሁሉም የሚመለከታቸው ተቋማት በደብዳቤያቸው ገልጸዋል፡፡የአገሪቱ የመጨረሻው የሕግ መወሰኛ ምክር ቤት፣ ጠቅላይ ሚኒስትሩና የሚመለከታቸው አካላት ተባብረው እየደረሰባቸው ያለውን የመልካም አስተዳደር ዕጦት፣ የመብት ረገጣ፣ የአንዳንድ ባለሥልጣናት ማናለብኝነት ውሳኔና የፍትሐዊነት ጉድለት እንዲስተካከልና ዕውቀታቸው በሚፈቅደው የሥራ መደብ ተመድበው እንዲሠሩ እንዲያደርጉላቸው ጠይቀዋል፡፡ሠራተኞቹ ከነሥራ መደባቸው የተላለፉለት የፌዴራል ፖሊስ ኮሚሽን ሠራተኞቹ እያቀረቡት ያለውን ቅሬታ በሚመለከት ምንም ያለው ነገር ባይኖርም፣ ለተላለፉለት ሠራተኞች አስፈላጊና በቂ ሎጂስቲክስ ባለሥልጣኑ ስላላስተላለፈለት እስከ ታኅሳስ ወር 2009 ዓ.ም. ድረስ ባሉበት እንዲቆዩ የፌዴራል ፖሊስ ዳይሬክተር ጄኔራል አሰፋ ባዩ ለባለሥልጣኑ የውክልና ደብዳቤ ልከዋል፡፡የኢትዮጵያ ገቢዎችና ጉምሩክ ባለሥልጣን የሰው ሀብት ዘርፍ ዳይሬክተር አቶ ጉልላት ጥላሁንን ለማግኘት ተደጋጋሚ ጥረት የተደረገ ቢሆንም ለማግኘት አልተቻለም፡፡ ነገር ግን በቅርቡ የባለሥልጣኑ ዋና ዳይሬክተር ሆነው የተሾሙት አቶ ከበደ ጫኔ፣ ሐሙስ ኅዳር 8 ቀን 2009 ዓ.ም. የተቋሙን የሩብ ዓመት ሥራ አፈጻጸም ግምገማና ከሠራተኛው ጋር በኮከብ አዳራሽ ትውውቅ ባደረጉበት ወቅት፣ ከሠራተኞቹ ለቀረበላቸው ጥያቄ ‹‹ጉዳዩን አውቀዋለሁ፣ እንፈታዋለን›› በማለት ተስፋ እንደሰጧቸው ሪፖርተር ከምንጮች ተረድቷል፡፡        